**פרטים בנוגע למסגרת הכללית של ההיערכות לזיהוי ולטיפול בחובות בעייתיים**

העמדת אשראי הינה חלק מפעילות ההשקעות של קרנות הפנסיה הוותיקות (להלן: "**עמיתים**"), שתכליתה לעמוד בהתחייבות לעמיתי הקרנות הוותיקות.

עמיתים קבעה מסגרת של כללים ועקרונות לניהול סיכוני האשראי בתיק וכן לתמיכה ניהולית, מקצועית ותפעולית בכל הקשור להעמדת אשראי כאמור, ובכלל זה קיומם של מנגנוני פיקוח ובקרה נאותים והכל בהתאם, בין היתר, לרגולציה אליה כפופה עמיתים.

בהתבסס על נהלי עמיתים לעניין אשראי ולעניין טיפול בחובות בעייתיים, עמיתים הסמיכה צוות מקצועי לאיתור ולטיפול בחובות בעייתיים (להלן: "**מרכז חובות בעייתיים**"), כשישנה הפרדה בין מרכז חובות בעייתיים סחיר לבין מרכז חובות בעייתיים לא סחיר.

**בהתאם להוראות החוזר להלן פרטים עיקריים בדבר המסגרת הכללית בה מזוהים ומטופלים החובות הבעייתיים[[1]](#footnote-1):היערכות לזיהוי ולטיפול בחובות בעייתיים**

זיהוי חוב בעייתי יעשה ע"י אחד מהגורמים הבאים: מנהל חטיבת ההשקעות, אגף חשבות השקעות, מנהלי התחומים ומנהלי השקעות מתחום האשראי, האג"ח, המחקר ובקרה וניתוח השקעות.

זיהוי כאמור יתבסס בין היתר על אי עמידה בתשלומים, ירידה באיכות האשראי הנובעת משינויים במצבם הפיננסי של הלווים ובכושר הפירעון שלהם כפי שתבוא לידי ביטוי במגוון אינדיקציות, אי עמידתם של הלווים בסעיפי הסכם ההלוואה (התניות פיננסיות ואחרות), פגיעה בשווי הביטחונות שניתנו להבטחת החוב, שינויים במעמדו של בעל החוב וקדימות החוב. וזאת כפי שיבוא לידי ביטוי באמצעות מידע שיתקבל מהאגף העורפי, מהמעקב השוטף שמתבצע אחר מצב הלווה ומצב החוב באמצעים שונים (לרבות מערכות מעקב ובקרה), בחינה שוטפת של מצב הביטחונות, דיווחים של החברה המנפיקה (מערכת המאיה), מעקבי דירוג של חב' הדירוג, הודעות שונות מהנאמן של אגרות החוב ואינדיקטורים מהשוק המשני הסחיר. מיד עם זיהויו של חוב בעייתי, ידווח הגורם המזהה אודותיו למרכז חובות בעייתיים ולמנהל החטיבה.

הטיפול בחוב שזוהה כבעייתי יהיה במסגרת מרכז חובות בעיתיים, שלפי הגדרת עמיתים הוא הפורום האחראי לביצוע תהליך הערכת חוב לחובות שזוהו כחובות בעייתיים, ובקבלת החלטות על אופן הטיפול בחובות בעייתיים.

**תהליך זיהוי חובות בעייתיים וטיפול בהם**

* **מעקב שוטף אחר חובות –** בדיקת סילוק התשלומים לפי הסכמי אשראי, עמידה הלווים בהתניות חוזיות ואמות מידה פיננסיות (קובננטים), מצב הביטחונות, ניתוח דוחות כספיים, דיווחים של הלווה לגוף המוסדי, דיווחים של החברה המנפיקה לרשות לניירות ערך, אינדיקטורים מהשוק המשני הסחיר.
* **איתור חובות בעייתיים –** יצירת רשימה של חובות בעייתיים בהתאם לקריטריונים קבועים מראש, ובהתאם לממצאים שעלו כתוצאה מהמעקב השוטף אחר החובות. הוגדרה רשימה של פרמטרים שבהתקיימם נדרשת הערכת חוב, על מנת לאתר חוב בעייתי.
* **סיווג החובות הבעייתיים –** את החובות הבעייתיים מסווג מרכז חובות בעייתיים לאחת מהקבוצות הבאות:

**חוב בהשגחה מיוחדת** – חוב שלאור הערכת מצבו הפיננסי של הלווה רואה החברה צורך להגביר את

אמצעי המעקב והפיקוח עליו;

**חוב בפיגור** – סך כל החוב, אם לא נפרע, כולו או חלקו במועד שנקבע לפירעון אותו חלק לפי תנאי ההסכם ולגבי חוב לא סחיר בתוך 30 ימים מהמועד האמור;

**חוב מסופק –** חוב, או חלק ממנו, שלהערכת החברה הסיכויים לגבותו במלואו נמוכים.

* **דיון בחובות בעייתיים וגיבוש דרכי הטיפול בהם –** מרכז חובות בעייתיים מקיים דיונים המסתמכים על עבודות מחקר ויועצים (בהתאם לנדרש) על החובות הבעייתיים, ומקיים דיון באפשרויות הטיפול בחוב המוגדר כחוב בפיגור או חוב מסופק.
* **דיווח לוועדת משנה לאשראי וועדת ההשקעות –** העברת דיווח מיידי אודות חוב בעייתי חדש, דו"ח תקופתי לפחות אחת לרבעון לגבי כל החובות שבתיק הנכסים ומצבת החובות הבעייתיים וההתפתחויות בהם.
* **פעילות לגביית חוב –** מרכז חובות בעייתיים דן בדרכים ואמצעים לגביית חוב ומגבש המלצות. ועדת ההשקעות מקבלות החלטות לגבי דרך גביית החוב היעילה ביותר מבחינת ישימות הצעדים המוצעים, עלותם והשלכותיהם, בהתחשב בהמלצות מרכז חובות בעייתיים וועדת משנה לאשראי, לרבות החלטות לגבי השתתפות בנציגויות חוב.
* **אישור תנאי הסדר החוב –** ועדת ההשקעות דנה בהסדרי חוב מוצעים ותאשר אותם בהתאם להמלצות מרכז חובות בעייתיים וועדת האשראי, ובהתאם לקווים המנחים לאישור הסדרי חוב.

סמכויות אישור הסדרי החוב – נקבע מדרג סמכויות לקבלת החלטות בדבר אישור תנאי הסדר חוב לגבי מנהל מערך האשראי וועדת ההשקעות.

* **עקרונות לאישור הסדרי חוב**

עמיתים תפעל כמיטב יכולתה, בהתחשב במאפיינים הספציפיים של החברות והחוב המקורי, על מנת שכל הסדר חוב יכלול במידת האפשר את המרכיבים הבאים:

**פיצוי לבעלי אג"ח כנגד שינוי תנאי חוב –** פירעון מוקדם של חלק מהחוב, העלאת שיעור הריבית על החוב, קבלת בטוחות נוספות, קבלת מניות, או אופציות המקנות השתתפות ברווחים עתידיים.

**חיזוק מבנה ההון –** המרת חוב אחר של החברה למניות, הזרמת הון, הלוואות בעלים, הגבלת דיווידנדים בתקופת ההסדר, הגבלת תגמול בעלי שליטה בעת תקופת ההסדר כולל שכר, בונוסים ודמי ניהול.

**טיפול בקדימויות החוב –** דחייה מקבילה של תשלומי ריבית וקרן לנושים אחרים, כולל לבנקים.

**חיזוק ממשל תאגידי ויצירת מנגנוני פיקוח –** הגברת רמת השקיפות והדיווח של הלווה, הצגת תחזית תזרים עתידית של החברה הלווה המפרטת את הדרכים והפעילויות הנדרשות על מנת לעמוד בתשלומי החוב, דרישת אישור בעלי האג"ח לעסקאות בעלי עניין.

1. בהתאם להוראות החוזר המאוחד, שער 5, חלק 2, פרק 4 ניהול נכסי השקעה [↑](#footnote-ref-1)